L'Ajuntament licita la redacció del projecte per a la urbanització de l'entrada sud de Sagunt per 110.000 euros
17 de juny 2025

![](/media/wial51lb/dji_0818_c.jpg?width=850&height=478.6036036036036)

L'Ajuntament de Sagunt ha tret a licitació el contracte per a la redacció de l'adaptació del projecte d'obres d'urbanització de l'entrada sud a la ciutat, és a dir, del sector PNN-8 del Pla General d'Ordenació Urbana (PGOU) de Sagunt, així com la direcció d'obra i la coordinació de seguretat relativa a la seua Fase 1, per un valor estimat de 109.308,53 euros bruts, 132.263,32 amb l'IVA inclòs.

L'encàrrec inclou, a més del citat anteriorment, l'adaptació íntegra dels futurs treballs a la normativa vigent, al document de reparcel·lació aprovat en 2018, a l'estat actual de les obres d'urbanització de l'àrea, a les actuacions ja executades i posteriors no recollides, a les actuacions de delimitació i tancament exigides per ADIF i a les obres connexes de subministrament d'aigua potable de les quals s'encarregarà Aigües de Sagunt, entre altres ítems, així com l'adequació al pressupostat.

![](/media/xorecaum/c_plano_pnn-8.jpg?width=850&height=359.3181818181818)

L'objecte del contracte se circumscriu a la primera de les quatre fases del projecte, però en el document s'ha d'arreplegar la programació per fases perquè, com a segona i tercera part de l'encàrrec, figura l'obligació d'assistir a l'Administració en quants informes siguen sol·licitats per part d'esta per a l'execució del plec i la selecció del contractista d'obres que s'encarregarà de dur a terme les obres d'urbanització sota la seua direcció d'obra i la seua coordinació de seguretat i salut. Una vegada conclosos els treballs, qui obtinga esta licitació haurà de presentar juntament amb l'empresa contractista la recepció parcial i posada en servei de les obres de la primera fase.

Així doncs, la contractació és d'assistència tècnica integral, ja que els treballs que ara es liciten consistixen en tasques de gestió, inclouen una part de comprovació i adequació de les previsions del projecte, i si és el cas adaptació, per a poder ser executat en fases, i també una part d'assistència per a l'elaboració de plecs per a selecció del contractista d'obres, la direcció d'obra d'eixa primera fase, que determina una superfície d'espais urbanitzats, entre zona verda i tram viari de 43.874,88 m².

![](/media/a3zdakwm/dji_0798_c.jpg?width=400&height=225&mode=max) ![](/media/ihujnzpz/dji_0810_c.jpg?width=399&height=225&mode=max)

El termini d'execució per a la presentació de l'adequació del projecte d'urbanització, contenint la programació per fases, els convenis o informes i les autoritzacions que es precisen, és de quatre mesos des de la formalització del contracte. El procediment d'adjudicació serà obert simplificat.

Les ofertes es podran presentar per via electrònica a través del [**perfil del contractant**](https://contrataciondelestado.es/wps/portal/!ut/p/b0/04_Sj9CPykssy0xPLMnMz0vMAfIjU1JTC3Iy87KtClKL0jJznPPzSooSSxLzSlL1w_Wj9KMyU5wK9COTc6pSSpMjokJN0wO9jUJc0yLcK7UdbW31C3JzHQHy_PzW/) de la [**Plataforma de Contractació del Sector Públic**](https://contrataciondelestado.es/wps/portal/!ut/p/b0/DcqxCoAgEADQTzpoCQKHiDabS5e4VOToTiVMf7_GBw8sHGATNopYKSfk38aHUJjSPflQkTmcTI4quj_ADhYs-bUxmK7HmMog-qVc1s0s8lzSlYIiMn99e657/) fins a les 23.59 hores del dia 7 de juliol. En la mateixa plataforma pot trobar-se [**l'anunci de licitació**](https://contrataciondelestado.es/FileSystem/servlet/GetDocumentByIdServlet?DocumentIdParam=4GrIsbjuQRR1m0r5oBjP/o3/LlAeG1oHQyJyb7xsSD6Wxrgb0uUVQcgBGD0j1aqNBGcj/6MOukCFAsUZEHFg7bZZQvAghfH9P2U0Mut6ixBt/o8fNevwsujgRzaBbugn&cifrado=QUC1GjXXSiLkydRHJBmbpw%3D%3D) i el [**document de plecs**](https://contrataciondelestado.es/FileSystem/servlet/GetDocumentByIdServlet?DocumentIdParam=8c8sEPlteGt0zYDIFf055Dkwzwn4Hmrb9AewGHtlXilH8HKmIbQpG978WZqpb%2BL2k%2BlI6iSgKxog555BMMnZL4n3EoZfp8gGhNwTx/PYgeYC1/zDIE0Kw/PWNnLS0Z0z&cifrado=QUC1GjXXSiLkydRHJBmbpw%3D%3D) amb tota la informació necessària sobre el projecte i el contracte.

#### **Renovació de l'accés sud**

Els treballs per a la urbanització de l'accés sud del nucli històric de Sagunt [**van començar oficialment l'abril de 2019**](https://aytosagunto.es/es/actualidad/la-ejecucion-de-las-actuaciones-preliminares-de-la-reurbanizacion-de-la-entrada-sur-de-sagunto-ya-se-han-iniciado/), després de l'adjudicació del Programa d'Actuació Integrada (PAI) en 2008, si bé es va deixar sense efecte a l'octubre 2021 per incompliment contractual de l'empresa adjudicatària, passant l'Ajuntament de Sagunt a ser el nou agent urbanitzador. És per això que ara ix a licitació este contracte, a fi de reiniciar la intervenció.

Es tracta d'una important intervenció urbanística que canviarà rotundament l'aspecte i els serveis de la zona compresa entre l'avinguda del País Valencià i el Camí de Llíria. Segons el projecte aprovat en el seu moment, l'actuació generarà una zona verda de 21.000 m² que inclou un aparcament que donarà servei al cementeri, 30.000 m² de sòl comercial i residencial i altres 28.000 m² de nous vials, així com el condicionament dels existents, incloent-hi tres noves rotondes.

![](/media/eihmfqhe/dji_0807_c.jpg?width=850&height=478.6036036036036)

*   [](http://www.facebook.com/sharer.php?u=https://aytosagunto.es/va/actualitat/2025-06-17-l-ajuntament-licita-la-redaccio-del-projecte-per-a-la-urbanitzacio-de-l-entrada-sud-de-sagunt-per-110-000-euros/ "Facebook")
*   [](http://twitter.com/share?url=https://aytosagunto.es/va/actualitat/2025-06-17-l-ajuntament-licita-la-redaccio-del-projecte-per-a-la-urbanitzacio-de-l-entrada-sud-de-sagunt-per-110-000-euros/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-06-17-l-ajuntament-licita-la-redaccio-del-projecte-per-a-la-urbanitzacio-de-l-entrada-sud-de-sagunt-per-110-000-euros/ "Linked In")
*   [](mailto:?body=https://aytosagunto.es/va/actualitat/2025-06-17-l-ajuntament-licita-la-redaccio-del-projecte-per-a-la-urbanitzacio-de-l-entrada-sud-de-sagunt-per-110-000-euros/)